OBH 1969/1999.
Az állampolgári jogok országgyűlési biztosának jelentése
                                                 Előadó: Dr. Győrffy Zsuzsanna

A vizsgálat megindítása
	Az állampolgári jogok országgyűlési biztosához benyújtott két névtelen beadvány szerint a berkeszi nevelőotthonban az állami gondoskodás alatt álló kiskorúak élelmezése mennyiségi és minőségi szempontból is kifogásolható, ruházatuk hiányos. A panaszosok szerint az otthon igazgatója és gazdasági vezetője a gyermekek részére számla nélkül vásárol, a gyermekek után járó állami normatívát nem egészében fordítják a gyermekek ellátására.
	A panasz kivizsgálására helyszíni vizsgálatot rendeltem el.

A megállapított tényállás
	A helyszíni vizsgálat tapasztalatai alapján megállapítottam, hogy a nevelőotthon 1999. augusztusában lakásotthonná alakult. Jelenleg hat lakásotthonban 68 gyermeket gondoznak. A három megtekintett lakásotthonban a felszereltség, a működés feltételei, a gyermekek ellátása a jogszabályi előírásoknak megfelelnek. 
	A nevelők, gondozók elmondása szerint a lakásotthonokban a gyerekek sokkal nyugodtabbak, könnyebben kezelhetőek, a szökések száma minimális. Amelyik lakásotthonhoz kert is tartozik, ott a gyermekek a kerti munkában, a termények feldolgozásában is részt vesznek. 
	A gyermekek elmondták, hogy a lakásotthonokban jól érzik magukat, ellátásukra nem panaszkodtak.

Az ügy jogszabályi háttere

A Magyar Köztársaság Alkotmánya
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

1997. évi XXXI. törvény a gyermekek védelméről és a gyámügyi igazgatásról
57. § (1) A gyermekotthon otthont nyújtó ellátást biztosít az ideiglenes hatállyal elhelyezett, az átmeneti és a tartós nevelésbe vett gyermek számára.
59. § (1) A gyermekotthon legalább 12, de legfeljebb 40 - önálló lakóegységben elhelyezett - gyermek otthont nyújtó ellátását biztosítja.
(2) A lakásotthon olyan gyermekotthon, amely legfeljebb 12 gyermek otthont nyújtó ellátását biztosítja önálló lakásban vagy családi házban, családias körülmények között.
156. § (3) Új gyermekotthont létesíteni, illetve ilyen intézményt átszervezni csak a törvény rendelkezéseinek megfelelően lehet. A megyei, fővárosi önkormányzat az otthont nyújtó intézmények átalakításáról fokozatosan, de legkésőbb 2002. december 1-jéig gondoskodik.

15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
125. § (1) A lakásotthon olyan gyermekotthon, ahol önálló lakásban vagy családi házban történik a gondozott gyermek, fiatal felnőtt elhelyezése.
(2) A lakásotthonban legfeljebb 12 gondozott gyermek, fiatal felnőtt helyezhető el.

A vizsgálat megállapításai
	A helyszíni vizsgálat során megállapítottam, hogy a nagy létszámú nevelőotthon az 1997. évi XXXI. törvény előírásainak megfelelően lakásotthonokká alakult, így a panaszra okot adó körülmények megszűntek.
	A helyszíni vizsgálat tapasztalatai szerint az állami gondoskodás alatt álló gyermekek elhelyezési körülményei, ellátásuk megfelelő, alkotmányos jogaik nem sérülnek, ezért a vizsgálatot  az állampolgári jogok országgyűlési biztosáról szóló 1993. évi LIX. törvény 17. § (1) bekezdése alapján  lezárom.

Budapest, 2000. július 22.

Gönczöl Katalin